Lítið að gerast varðandi vatnspökkun í Rifi Ekkert hefur gerst á athafnasvæði IV , Iceland Ventures , eftir að lokið var frágangi og smíði verksmiðjuhúss félagsins fyrir væntanlega vatnspökkun síðasta haust . Sveitarstjórn Snæfellsbæjar gaf út starfsleyfi fyrir félagið og vatnspökkunina á sínum tíma , en ákvæði eru í starfsleyfinu sem kveða á um að hefjist starfsemi ekki innan ákveðins tíma renni það út . Kristinn Jónasson bæjarstjóri kvaðst ekki geta gefið upp hvenær þessi tímamörk væru en þau séu ekki langt undan . „ Við erum að fara að hitta þá og kanna hvernig þeir áætla framhaldið , “ sagði Kristinn bæjarstjóri en vonir hafa staðið til að vatnspökkun muni skapa tugi starfa í sveitarfélaginu . Breskur fjárfestingarsjóður er aðaleigandi í IV og Snæfellsbær á lítinn hlut í félaginu . Skessuhorn náði tali af Rúnari Má Jóhannssyni í Snæfellsbæ , en Rúnar er tengiliður IV hér á landi ásamt Guðmundir I Sigurðssyni lögfræðingi í Reykjavík . Aðspurður sagði Rúnar að ekki væri búið að staðfesta pöntun á vélum í verksmiðjuhúsið , en niðursetning véla er næsta mál á dagskrá . Að öðru leyti sagði Rúnar lítið að frétta af málinu . Enn rennur því vatnið í sjó fram við Rif úr tveimur sverum lögnum sem lagðar voru langt ofan úr hlíðum fyrir ofan Rif og Hellissand fyrir nokkrum árum . Verksmiðjuhúsið sem IV byggði er 1100 fermetrar að stærð . Það er kríli miðið við annað hús sem stendur á bakkanum í Rifi þar skammt frá . Það er rúmlega átta þúsund fermetra límtréshús sem félagið Iceland Glacier Products byggði en varð síðan gjaldþrota og missti vatnsréttindin . Þrotabúið er nú að auglýsa þetta hús í þriðja skiptið til sölu en eigendur IV eru meðal þeirra sem hafa sýnt húsinu áhuga , en samningar ekki tekist . Sigurður I Halldórsson skiptastjóri í þrotabúinu segir að nú liggi fyrir samningar við Snæfellsbæ um heimild til niðurrifs á húsinu ef áhugi kaupenda sé fyrir hendi . Það kunni að liðka fyrir um sölu á húsinu .